Там! (Иван Вазов)
Искаш ли да посетиш страна
пълна с бляскави предания,
люлка на велики имена,
на тегла, сълзи, страдания?
        Де в шумящите гори
        дъхат сладки благовония,
        де небесните зари
        греят грозни беззакония?
То иди, о, брате, в Македония!
 
Ти желаеш ли да видиш свят,
дето нивга не блесна свободата,
де небето пуща благодат,
а яремът загрози природата?
        Де надежда не блещи,
        де сред общата хармония
        вечен плач се чуй, ехти,
        дето вечна е агония?
То иди, о, брате, в Македония!

Стихотворения на Иван Вазов